《寄巴陵杨明府乞君山茶次东坡和蒋夔寄茶韵》
清代·秦武域

人生饮啄无非缘，百年遇合随所便。粗粝腐儒饱即可，谁能水陆穷芳鲜。

独怜有好渐成癖，嫩蕊活火烹新泉。日铸郑宅昔曾试，碧瓯玉乳浮花圆。

一自买舟下南楚，便如渴鲸思吸川。二月雷动蓓蕾结，家家摘取当新筵。

岳州黄翎品最上，浥湖注目遥生涎。几叶润喉破烦闷，陋他蜡面膏须研。

巴陵神君治第一，君山贡物如当年。拣选金芽献天子，王公次及谁能先。

而我独为乞少许，但搜拙句无须钱。殷勤烦君倒筐笥，白绢三道斜封缠。

寄到山家百拜受，肯付稚子姜盐煎。江上清风朗月夜，七碗啸傲凌前贤。

陆羽卢仝今已矣，后之来者谁媸妍。诗成亟写博君笑，珍重他日还相镌。

作者简介：秦武域，字紫峰，曲沃人。乾隆庚辰举人，官两当知县。有《笑竹集》。